CELEX: E2015P0035
Language: lt
Date: 2015-12-22 00:00:00
Title: 2015 m. gruodžio 22 d. ELPA priežiūros institucijos ieškinys Norvegijos Karalystei (Byla E-35/15)

16.6.2016   
            
            
               LT
            
            
               Europos Sąjungos oficialusis leidinys
            
            
               C 216/13
            
         2015 m. gruodžio 22 d. ELPA priežiūros institucijos ieškinys Norvegijos Karalystei
   (Byla E-35/15)
   (2016/C 216/10)
   ELPA priežiūros institucija, kuriai atstovauja Carstenas Zatschleris, Markusas Schneideris ir Øyvindas Bø, atliekantys ELPA priežiūros institucijos (35, Rue Belliard, 1040 Briuselis, Belgija) įgaliotinių funkcijas, 2015 m. gruodžio 22 d. ELPA Teisme pareiškė ieškinį Norvegijos Karalystei.
   ELPA priežiūros institucija prašo ELPA Teismo:
   
               1.
            
            
               Pripažinti, kad Norvegijos Karalystė per nustatytą terminą neįvykdė įsipareigojimų pagal Europos ekonominės erdvės susitarimo XIII priedo 56i punkte nurodytą teisės aktą (2000 m. lapkričio 27 d. Europos Parlamento ir Tarybos direktyvą 2000/59/EB dėl uosto priėmimo įrenginių, skirtų laivuose susidarančioms atliekoms ir krovinių likučiams), t. y.
               
                           a.
                        
                        
                           kiekvienam Norvegijos uostui neparengė ir neįgyvendino atitinkamo atliekų priėmimo ir tvarkymo plano, kaip reikalaujama Direktyvos 2000/59/EB 5 straipsnio 1 dalyje;
                        
                     
                           b.
                        
                        
                           nevertino ir nepatvirtino visų Norvegijos uostų atliekų priėmimo ir tvarkymo planų, nekontroliavo šių planų įgyvendinimo ir neužtikrino, kad bent kas trejus metus šie planai būtų tvirtinami iš naujo, kaip reikalaujama Direktyvos 2000/59/EB 5 straipsnio 3 dalyje, ir
                        
                     
                           c.
                        
                        
                           neužtikrino, kad visuose Norvegijos uostuose būtų prieinami atitinkami priėmimo įrenginiai, kurie galėtų patenkinti uostu paprastai besinaudojančių laivų reikmes ir kuriais besinaudojantys laivai nebūtų gaišinami, kaip reikalaujama Direktyvos 2000/59/EB 4 straipsnio 1 dalyje.
                        
                     
         
               2.
            
            
               Nurodyti atsakovei padengti bylinėjimosi išlaidas.
            
         
      Teisinės bei faktinės aplinkybės ir pagrindai, kuriais grindžiamas ieškinys:
   
   
               —
            
            
               ELPA priežiūros institucija teigia, kad Norvegijos Karalystė nevykdė pagrindinių jūros aplinkos apsaugos pareigų pagal Direktyvą 2000/59/EB (toliau – Direktyva arba Uosto priėmimo įrenginių direktyva).
            
         
               —
            
            
               Siekiant sumažinti į jūrą išmetamų laivų atliekų ir krovinių likučių kiekį, Direktyvoje EEE valstybėms nustatoma pareiga užtikrinti, kad visuose jų uostuose būtų atitinkami įrenginiai, galintys priimti laivuose susidarančias atliekas ir krovinių likučius, ir kiekvienam uostui parengti bei įgyvendinti atliekų priėmimo ir tvarkymo planus.
            
         
               —
            
            
               2007 m. spalio 23 d. Norvegijos valdžios institucijos pranešė ELPA priežiūros institucijai, kad Uosto priėmimo įrenginių direktyva buvo perkelta į nacionalinę teisę.
            
         
               —
            
            
               ELPA priežiūros institucijos prašymu Europos jūrų saugumo agentūra atliko patikrinimą ir 2010 m. rugsėjo 28 d. pateikė ataskaitą, kurioje, be kita ko, išvardinti Direktyvos įgyvendinimo Norvegijoje trūkumai.
            
         
               —
            
            
               2013 m. liepos 10 d. ELPA priežiūros institucija pateikė pagrįstą nuomonę, kurioje nurodė, kad Norvegija, be kita ko, neįvykdė įsipareigojimų pagal Direktyvos 4 straipsnio 1 dalį, 5 straipsnio 1 dalį ir 5 straipsnio 3 dalį. Norvegijos buvo paprašyta ne vėliau 2013 m. rugsėjo 10 d. imtis reikiamų priemonių, kad į šią pagrįstą nuomonę būtų atsižvelgta.
            
         
               —
            
            
               ELPA priežiūros institucija pareiškia, kad iki tos dienos Norvegija neįvykdė įsipareigojimų: i) kiekvienam Norvegijos uostui parengti ir įgyvendinti atitinkamą atliekų priėmimo ir tvarkymo planą, kaip reikalaujama Direktyvos 5 straipsnio 1 dalyje; ii) vertinti ir patvirtinti visų Norvegijos uostų atliekų priėmimo ir tvarkymo planus, kontroliuoti jų įgyvendinimą ir užtikrinti, kad bent kas trejus metus šie planai būtų tvirtinami iš naujo, kaip reikalaujama Direktyvos 5 straipsnio 3 dalyje, ir iii) užtikrinti, kad visuose jos teritorijoje esančiuose uostuose būtų prieinami uosto priėmimo įrenginiai, kaip reikalaujama Direktyvos 4 straipsnio 1 dalyje.